Okresná prokuratúra Bánovce nad Bebravou 
K Zornici 892, 957 01 Bánovce nad Bebravou 	

Sp. zn. : Pv 82/12/3301	Bánovce nad Bebravou, 11.4.2012
EEČ : 2-23-9-2012

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa § 207 odsek 2 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Bánovce n/Bebravou
Rozhodnutie:
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
Skutková veta:

trestné stíhanie obvineného XXXXX, nar. XXXXX XXXXX, trvale bytom XXXXX, prechodne bytom XXXXX pre prečin zanedbania povinnej výživy podľa § 207 ods. 2 Trestného zákona na tom skutkovom základe, že hoci mu z ustanovenia § 62 ods. 1 a nasl. Zákona o rodine vyplýva povinnosť prispievať na výživu dieťaťa a rozsudkom Okresného súdu XXXXX č.k. XXXXX zo dňa 13.4.2000 právoplatným dňa 20.4.2000 bol zaviazaný prispievať na výživu svojej maloletej dcéry XXXXX, nar. XXXXX vo výške 1.000,-Sk (33,19 Eur) mesačne vždy do 15. dňa v mesiaci vopred k rukám oprávnenej, jej matky XXXXX, trvale bytom XXXXX, XXXXX, ktorej bola zverená do výchovy si svoju zákonnú povinnosť vyživovať iného neplnil a v období od 15.9.2011 doposiaľ, v ktorom nikde nepracoval a súčasne nebol evidovaný ako uchádzač o zamestnanie v príslušnej evidencii Úradu práce, sociálnych vecí a rodiny XXXXX, pracovisko XXXXX, čím sa jej plneniu vedome vyhýbal, mu tak v sledovanom období vznikol celkový dlh na nezaplatenom výživnom vo výške 165,95 Eur
Právna veta:
lebo zanikla trestnosť činu
Odôvodnenie:
Poverený príslušník Obvodného oddelenia PZ XXXXX uznesením pod ČVS:XXXXX zo dňa 1.3.2012 podľa § 199 ods. 1 Trestného poriadku začal trestné stíhanie pre prečin zanedbania povinnej výživy podľa § 207 ods. 1 Trestného zákona na tom skutkovom základe, ako je to uvedené vo výrokovej časti predmetného uznesenia.

Uznesením povereného príslušníka Obvodného oddelenia PZ XXXXX pod ČVS:XXXXX zo dňa 16.3.2012 bolo podľa § 206 ods. 1 Trestného poriadku rozhodnuté o vznesení obvinenia XXXXX pre prečin zanedbania povinnej výživy podľa § 207 ods. 2 Trestného zákona na skutkovom základe uvedenom v predmetnom uznesení.

V priebehu skráteného vyšetrovania bolo zistené, že dlžné výživné za obdobie od 15.9.2011 doposiaľ, za ktoré je obvinený XXXXX trestne stíhaný, bolo z jeho strany k dnešnému dňu uhradené v celom rozsahu. Uvedené, okrem výpovede samotného obvineného vyplynulo i z výpovede vypočutého svedka XXXXX, oprávneného príjemcu výživného, a to v spojení so zabezpečenými dokladmi preukazujúcimi jeho úhradu. Z vykonaných dôkazov súčasne vyplynulo, že v priebehu neplatenia výživného obvineným jeho nezaopatrená maloletá dcéra XXXXX netrpela núdzou a obdobie neplatenia výživného na nej nezanechalo trvalo nepriaznivé následky. 

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

V zmysle § 86 písm. a) Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
 
Vzhľadom ku skutočnosti, že obvinený XXXXX svoju vyživovaciu povinnosť za obdobie, za ktoré je trestne stíhaný splnil skôr, než sa súd odobral na záverečnú poradu a trestný čin nemal trvalo nepriaznivé následky, v zmysle osobitného ustanovenia o účinnej ľútosti podľa § 86 písm. a) Trestného zákona, trestnosť prečinu zanedbania povinnej výživy podľa § 207 ods. 2 Trestného zákona  zanikla. 

Prihliadnuc k vyššie uvedeným skutočnostiam, bolo potrebné rozhodnúť tak ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Pavel Štefan
prokurátor